Ԑsԑ sԑ wohwԑ w’adidi mu ne deԑ wodi yie deԑ nanso nneyԑeԑ a ԑkᴐ so wᴐ w’adidie akyi no ho hia pa ara. Deԑ nnipa yԑ no adidie akyiri no gyina anorԑkԑankorԑ so, na ԑsono deԑ obiara yԑ. Nnipa binom ani gye sԑ wᴐdidi wieeԑ ara, wᴐdware. Ebinom nso didi wieeԑ ara, ԑsԑ sԑ wᴐda kakra, ne deԑ ԑkeka ho pii.
Yԑhunu saa nneԑyԑeԑ yinom sԑ ԑnyԑ biri a ԑboro so biara, na ԑnha adwene koraa, mmom ԑma yԑn bo dwo yԑn, nanso saa suban yi bԑtumi aha yԑn aduane a yԑadie no dwuma a ԑrekᴐdi wᴐ honam no mu yie. Saa nneyԑeԑ yi si nnuannennuro a ԑwᴐ aduane no mu no kwan, na ԑmma no nnyԑ deԑ ԑsԑ sԑ ԑyԑ wᴐ nipadua no mu. Yԑyԑ mfomsoᴐ pii wᴐ yԑn adidie akyi, na ԑnyԑ mma nipadua no ne n’apᴐmuden. Nneԑma nnum a ԑdidi soᴐ yi ne nneyԑeԑ binom a yԑyԑ no wᴐ adidie akyi a ԑmmoa apᴐmuden no bi.
Sԑ woreda kakra wᴐ adidie akyi yԑ adeԑ a ԑyԑ ahomeka yie. Obi wᴐ hᴐ a, ᴐdidi wieeԑ ara na n’ani kum, na sԑ saa nipa no anka ntini mu a, ᴐnhohoro ne nsa mpo na wakyea ne ho ato beaeԑ a ᴐdidiiԑ no ara. Nanso sԑ woyԑ saa a, ԑntumi mma aduane no nnane nnyԑ adwuma wᴐ nipadua no mu, na ԑkyԑre yie ansa na aduane no mu abubu. Ne saa nti ԑbԑyԑ sԑ wobԑhyԑ wo ho so, na wonna berԑ a woadidi awie ara.
Nhwehwԑmu kyerԑ sԑ, sԑ wodidi wie ara na wonom nsuo a, nsuo sononko ne nnuro bionm a ԑsԑ sԑ ԑpue wᴐ yafunu no mu bԑyԑ aduane no ho adwuma no so te. Ԑma w’afu yԑ kutuu, na mframa gyina mu, na asede a ԑwᴐ yafunu no mu no ano yԑ den, na saa nti ԑma aduane no nane yԑ den.
Animdefoᴐ ne akukudam tu fo sԑ, sԑ obi bԑnom nso wᴐ n’adidie akyi a, ԑsԑ sԑ anka anyԑ hwee koraa no ԑdi simma aduasa ansa. Ne papa mu no, ԑsԑ sԑ anka ԑdi dᴐnhwere ansa na obi de nsuo aka n’ano wᴐ adidie akyi.
Akyinnyegyeԑ biara nni mu sԑ nnuaba yԑ adeԑ a ԑboa yԑn apᴐmuden, nanso sԑ wodi no berԑ a woadidi awie ara pԑ a, ԑmma adwuane a wodiiԑ no nnane. Bere pa a ԑyԑ ma aduaba die yԑ nnᴐnhwere mmienu ansa na woadidi, anaa nnᴐhwere mmienu wᴐ w’adidie akyi. Wei boa ma aduane no nane yie, na ԑma nipadua no twe nnuanennuro yie.
Sԑ wodi aduane a ԑmu yԑ duru a, nnware wᴐ ԑhᴐ ara, ԑnyԑ saa a ԑmma aduane no nnane ntԑm. Wei firi sԑ, adwareԑ nya nsunsuansoᴐ wᴐ mogya a ԑdi aforosiane wᴐ yafunu no ho a ԑsiane kᴐ nipadua akwaa afoforᴐ no mu no so, na afei ԑsi aduane no nane no kwan.
Apᴐmutenetene boa ma nipadua no sisi so, na ԑma no apᴐmuden, nanso sԑ wodidi wie ara na wotenetene wo mpᴐ mu a, ԑsi aduane no nnaeԑ kwan. Wobԑtumi mpo afe, w’afu tumi yԑ kufuu, na nipadua no akwaa no binom wᴐ hᴐ a, wontumi mpagya, anaa ԑntumi nyԑ adwuma papa. Apᴐmutenetene adwuma a wobԑtumi ayԑ no wᴐ adidie akyiri ara ne sԑ wobԑyԑ sԑdeԑ worebu nkotodwe no, na woatena wo nan no so kakra (Vajrasana) ԑsiane sԑ ԑboa aduane nnaneԑ dwumadie no. Ԑno pa ho a nnyԑ apᴐmutenetene dwumadie biara w’adidie akyi.
Nneyԑeԑ nnum yi ne pii a ԑkeka ho na ԑkᴐ so wᴐ yԑn adidie akyi a ԑha yԑn apᴐmuden, nanso ԑsiane sԑ yԑnnim nti, yԑtaa yԑ pa ara. Sԑ weinommu bi yԑ wo suban a, hwԑ na sesa firi ho.
